REPUBLIKA HRVATSKA

ZAGREBAČKA ŽUPANIJA

GRAD SAMOBOR

OSNOVNA ŠKOLA MILANA LANGA

BREGANA, Langova 2

ZAPISNIK

sa sjednice VIJEĆA RODITELJA Osnovne škole Milana Langa, održane u srijedu, 14.4.2021., online, s početkom u 18.00 sati.

**Nazočni članovi Vijeća roditelja:**

Ana Bošnjak (1.a), Antonija Kalauz Omelić (1.b), Marko Matijaščić (1.c), Maja Noršić (2.c), Tihana Matijaščić (3.c), Romana Vrančić (4.a), Snježana Grdović (4.b), Miriam Matijaščić (4.c), Andrea Beribak (5.a), Marija Kaurić (6.b), Željka Skukan Šoštarić (6.c), Irena Petrinić (7.a), Ana-Marija Sokolović (7.b), Božica Bašić (NŠ), Višnja Pavlin (G1), Martina Lukšić (G2)

**Nenazočni članovi Vijeća roditelja:**

Sandra Runtas (2.a), Aleksandra Vuk (2.b), Petra Stanić (3.a), Johan Jambor (3.b), Tomislav Otmačić (5.b), Kristina Gušić (5.c), Bernarda Fauković (6.a), Diana Begović-Cvetković (7.c), Miroslav Kovačević (8.a), Iris Gović Penić (8.b), Sanja Delimarić (8.c), Marija Gvozdanović (NS)

**Ostali nazočni:**

Igor Matijašić (ravnatelj), Željka Ceglec (pedagoginja)

Predsjednik Vijeća roditelja, Marko Matijščić, pozdravio je nazočne članove i otvorio sjednicu Vijeća roditelja. Nakon prozivanja članova Vijeća roditelja Osnovne škole Milana Langa utvrdio je da je od 28 članova nazočno 16 članova. U pozivu za sjednicu članovi Vijeća roditelja primili su prijedlog dnevnog reda. Na sjednici se utvrđuje sljedeći

D N E V N I R E D:

1. **Verifikacija zapisnika s prethodne sjednice**
2. **Predlaganje i izbor kandidata za člana Školskog odbora iz reda roditelja**
3. **Osvrt na provedena natjecanja i smotre**
4. **Upiti i prijedlozi**

Predloženi dnevni red Vijeće roditelja je jednoglasno usvojilo.

1. **Verifikacija zapisnika s prethodne sjednice**

Predsjednik Vijeća roditelja, Marko Matijaščić, dao je zapisnik s prethodne sjednice na raspravu i glasanje. Zapisnik je jednoglasno verificiran.

1. **Predlaganje i izbor kandidata za člana Školskog odbora iz reda roditelja**

Ravnatelj škole, Igor Matijašić, upoznao je Vijeće roditelja s činjenicom da mandat Školskom odboru ističe dana 9.5.2021., stoga Vijeće roditelja treba imenovati jednog člana Školskog odbora iz reda roditelja učenika škole koji nije radnik škole. Ukratko je upoznao Vijeće roditelja s načinom provođenja postupka izbora članova Školskog odbora u skladu s odredbama Zakona o odgoju i obrazovanju u osnovnoj i srednjoj škole i odredbama Statuta naše škole. Predložio je Vijeću roditelja da provede postupak izbora jednog člana Školskog odbora iz reda roditelja na način propisan Statutom škole i donese odluku o imenovanju jednog člana Školskog odbora iz reda roditelja učenika škole. Prema članku 35. Statuta škole o prijedlogu i imenovanju jednog člana Školskog odbora iz reda roditelja odlučuju roditelji, članovi Vijeća roditelja, na sjednici Vijeća roditelja javno, dizanjem ruke. Kandidat za člana Školskog odbora je roditelj koji je dobio najveći broj glasova nazočnih članova Vijeća roditelja. Ako dva ili više kandidata za člana Školskog odbora dobiju isti najveći broj glasova, glasovanje za te kandidate se ponavlja sve dok jedan od kandidata ne dobije veći broj glasova.

Prelazi se na postupak predlaganja kandidata.

Za člana Školskog odbora iz reda roditelja predložen je predsjednik Vijeća roditelja, Marko Matijaščić. Kandidat se izjasnio da prihvaća kandidaturu za člana Školskog odbora iz reda roditelja.

Prelazi se na postupak glasovanja. Prema Statutu glasovanje je javno. Nakon prebrojavanja glasova predsjednik Vijeća roditelja utvrdio je da je on kao predloženi kandidat izabran jednoglasno.

Za člana Školskog odbora iz reda roditelja izabran je Marko Matijaščić.

Na temelju čl. 119., st.1., pod. st. 2. Zakona o odgoju i obrazovanju u osnovnoj i srednjoj školi (NN br. 87/08, 86/09, 92/10, 105/10, 90/11, 16/12, 94/13, 152/14, 7/17, 68/18, 98/19 i 64/20) i čl. 35. Statuta Osnovne škole Milana Langa Vijeće roditelja na sjednici održanoj dana 14.4.2021. donosi

O D L U K U

o imenovanju člana Školskog odbora iz reda roditelja

I.

Za člana Školskog odbora Osnovne škole Milana Langa, Bregana iz reda roditelja imenuje se: Marko Matijaščić.

II.

Mandat imenovanom članu Školskog odbora je četiri godine, a počinje teći od dana konstituiranja Školskog odbora.

1. **Osvrt na provedena natjecanja i smotre**

Ravnatelj škole, Igor Matijašić, istaknuo je kako su i ove školske godine, unatoč brojnim izazovnim okolnostima uzrokovanim pandemijom COVID-19, učenici naše škole sudjelovali na natjecanjima i smotrama te postigli hvalevrijedne rezultate. Ravnatelj je naveo imena učenika koji su sudjelovali na natjecanjima i smotrama te ih pohvalio, a naveo je i da su svi ti učenici pohvaljeni na sjednici Učiteljskog vijeća.

1. **Upiti i prijedlozi**

Predsjednik Vijeća roditelja, Marko Matijaščić, postavio je pitanje u ime članice Vijeća roditelja, Sandre Runtas, koja iz privatnih razloga nije mogla prisustvovati sjednici. Pitanje se odnosilo na poduzete mjere pedagoške službe vezano uz učestale sukobe među učenicima 2.a razreda. Pedagoginja škole, Željka Ceglec, istaknula je kako je pedagoške služba upoznata sa situacijom te čini sve kako bi se sukobi razriješili i uspostavila bolja razredna klima. Suradnjom učiteljice 2.a razreda i pedagoške službe svi učenici uključeni u učestale sukobe gore navedenog razreda u više su navrata uključeni u savjetodavni rad pedagoške službe, a roditelji tih učenika pozvani su na razgovor u školu te je izrečena i pedagoška mjera. Pedagoginja je istaknula da škola sve sukobe koji se dogode unutar škole rješava poštujući pritom proceduru sukladno važećim Pravilnicima i Zakonima.

Članica Vijeća roditelja, Romana Vrančić, postavila je pitanje što je pedagoška služba poduzela vezano uz vrijeđanje i neprimjerenu komunikaciju trojice učenika 8.c razreda prema dvoje učenika 8.b razreda. Pedagoginja škole, Željka Ceglec, navela je da je pedagoška služba u suradnji s razrednicima gore navedenih razreda rješavala nastalu situaciju, ali je sve otežala epidemiološka situacija te prelazak predmetne nastave na online nastavu. Pedagoginja je ponovila da škola sve situacije, sukobe, neprimjereno i neprihvatljivo ponašanje koje se dogodi unutar škole rješava poštujući pritom proceduru sukladno važećim Pravilnicima i Zakonima pa će tako i ovu konkretnu situaciju. O svim postupcima i donesenim odlukama škole roditelji učenika će biti obaviješteni.

Članica Vijeća roditelja, Snježana Grdović, istaknula je da neki učitelji ne izlaze u susret učenicima koji su u samoizolaciji/izolaciji na način da im šalju zadatke, odrađuju s njima nastavu online ili ih poštede ispitivanja odmah po povratku u školu. I pedagoginja i ravnatelj škole istaknuli su da učitelji nisu dužni nakon svog radnog dana u školi odrađivati još i nastavu online s učenicima koji su u samoizolaciji/izolaciji, ali velika većina učitelja izlazi učenicima u susret i šalje nekoliko puta tjedno zadatke putem e-maila, učitava ih na razredne web stranice, kontaktira s učenicima telefonski ili putem ZOOM aplikacije. Sve to učitelji rade u dogovoru s ravnateljem škole u svoje slobodno vrijeme. Ravnatelj škole, Igor Matijašić, zamolio je sve članove Vijeća roditelja da mu jave ukoliko imaju otežanu komunikaciju s nekim od učitelja škole kako bi vidio što se može učiniti, ali je još jednom naglasio da sve učitelji rade sukladno preporukama Ministarstva te nisu obvezni uz redovnu nastavu u školi odrađivati i nastavu online.

Članica Vijeća roditelja, Željka Skukan Šoštarić, istaknula je da su učitelji premalo educirani o radu s učenicima s posebnim potrebama. Navela je da se situacija promijenila na bolje u odnosu na prethodne godine, ali je i dalje potrebno više educirati učitelje na temu rada s učenicima s posebnim potrebama. Pedagoginja, Željka Ceglec, je navela da je defektologinja škole, Ljiljana Fresl, organizirala sastanke po aktivima učitelja u okviru kojih je objašnjavala kako konkretno raditi s učenicima ovisno o teškoći koju imaju. Pedagoginja je složna s činjenicom da je potrebno više edukacija učitelja u tom području te će se iste organizirati čim to bude moguće obzirom na epidemiološku situaciju.

Članica Vijeća roditelja, Andrea Beribak, obavijestila je sve prisutne da je uputila e-mail agenciji koja je organizirala maturalno putovanje a upitom kada i kako će roditelji dobiti povrata uplaćenih novaca budući da putovanje nije realizirano zbog pandemije COVID-19. Odgovor od strane agencije nije došao.

Predsjednik Vijeća roditelja, Marko Matijščić, postavio je pitanje postoji li mogućnost da se učenicima u školi ponudi učenje još jednom stranog jezika kao izvannastavne aktivnosti. Ravnatelj škole, Igor Matijašić, istaknuo je da mogućnost postoji ukoliko postoji dovoljan broj zainteresiranih učenika i učitelj koji će tu izvannastavnu aktivnost provoditi, ali je također istaknuo da škola već ima njemački jezik kao izborni predmet iz kojeg se učenici svake godine sve više ispisuju jer se održava u suprotnoj smjeni pa bi bilo važno najprije osigurati veći broj učenika koji će učiti njemački jezik kao izborni predmet.

Zaključeno s radom u 18:50 sati.

Zapisničar: Predsjednik Vijeća roditelja:

Željka Ceglec Marko Matijaščić

KLASA: 602-02/21-20/01

URBROJ: 238-27-15-01-21-1